উত্তরবঙ্গে রিচা ঘোষের নামে ক্রিকেট স্টেডিয়াম, বিরাট ঘোষণা মুখ্যমন্ত্রীর

শিলিগুড়ি: রিচাকে সম্মানিত করতে বড় পদক্ষেপের কথা ঘোষণা করলেন মুখ্যমন্ত্রী। বিশ্বকাপজয়ী রিচা ঘোষের (Richa Ghosh) নামে শিলিগুড়িতে ক্রিকেট স্টেডিয়াম গড়বে রাজ্য সরকার। সোমবার উত্তরবঙ্গে গিয়ে এই ঘোষণা করলেন মুখ্যমন্ত্রী মমতা বন্দ্যোপাধ্যায় (Mamata Banerjee)।

সদ্য বিশ্বকাপ জয় করেছে ভারতীয় মহিলা ক্রিকেট দল। তারপর থেকেই একের পর এক সংবর্ধনায় ভাসছেন সেই দলের প্রতিটা ক্রিকেটার। স্মৃতি মান্ধানা থেকে জেমাইমা, হরমনপ্রীত থেকে রিচা ঘোষ, প্রত্যেকেই তাঁর নিজ নিজ রাজ্যে বিজয়ী বীরের সম্মান পাচ্ছেন। রিচা ঘোষও (Richa Ghosh) শিলিগুড়ি ফিরলে একপ্রকার উৎসব শুরু হয় গোটা এলাকা জুড়ে। তারপর কলকাতার ইডেন গার্ডেনে সিএবি এবং রাজ্য সরকারের পক্ষ থেকেও সংবর্ধনা দেওয়া হয় রিচাকে। ইতিমধ্যেই রাজ্য সরকার এই বিশ্বজয়ী বাঙালি ক্রিকেটারকে রাজ্য পুলিশের সান্মানিক ডিএসপি পদ দিয়েও সন্মানিত করেছে। এবার আর‌ও এক কদম এগিয়ে রিচার নামেই নতুন একটি ক্রিকেট স্টেডিয়াম গড়ার কথা জানালেন মুখ্যমন্ত্রী মমতা বন্দ্যোপাধ্যায়।

আরও পড়ুন: একধাক্কায় ৪ টাকা দাম বৃদ্ধি বাংলার ডেয়ারির! নেপথ্যে কী কারণ দেখুন

সম্প্রতি টানা বৃষ্টিতে বিপর্যয়ের কবলে পড়া উত্তরবঙ্গের পরিস্থিতি খতিয়ে দেখতে সেখানে গিয়েছেন মমতা। দুপুরে উত্তরকন্যায় সাংবাদিক বৈঠক করেন তিনি। সেখানেই রিচার নামে শিলিগুড়়ি চাঁদমণিতে স্টেডিয়াম গড়ার ঘোষণা করেছেন তিনি। মুখ্যমন্ত্রী বলেন, ‘‘রিচাকে অভিনন্দন। মাত্র ২২ বছর বয়সে বিশ্ব চ্যাম্পিয়ন হয়েছে। ওর নামে আমরা একটা ক্রিকেট স্টেডিয়াম করতে চাই। চাঁদমণি বাগানে প্রায় ২৭ একর জমি আছে। ওটা ক্রিকেট স্টেডিয়াম করার জন্য। রিচা ক্রিকেট স্টেডিয়াম।’’

রিচা ঘোষ ২২ বছর বয়সেই এক দিনের ক্রিকেটে বিশ্বসেরা হয়েছেন এবং তাঁর সাফল্য শুধুমাত্র শিলিগুড়ি নয়, সমগ্র ভারতের নারী ক্রিকেটকে নতুন উচ্চতায় পৌঁছে দিয়েছে। মুখ্যমন্ত্রীর এই ঘোষণা শহরবাসীর উৎসাহকে আরও বাড়িয়ে দেবে এবং আগামী প্রজন্মের ক্রীড়াবিদদের অনুপ্রেরণা জোগাবে বলেই মনে করা হচ্ছে।